**Povzetek revizijskega poročila *Pravilnost dela poslovanja Občine Trnovska vas***

Računsko sodišče je revidiralo *pravilnost poslovanja Občine Trnovska vas v letu 2018 v delu, ki se nanaša pripravo proračuna in zaključnega računa proračuna ter izvrševanje proračuna, prodaje nepremičnega premoženja in oddaje prostorov v najem, javna naročila pri investicijskih odhodkih, tekoče transfere (tekoče transfere za prevoze učencev osnovne šole in tekoče transfere nepridobitnim organizacijam in ustanovam), zadolževanje ter druga področja poslovanja*. Cilj revizije je bil izrek mnenja o pravilnosti poslovanja Občine Trnovska vas v letu 2018 v delu, ki se nanaša na pripravo proračuna in zaključnega računa proračuna ter izvrševanje proračuna, prodaje nepremičnega premoženja in oddaje prostorov v najem, javna naročila pri investicijskih odhodkih, tekoče transfere (tekoče transfere za prevoze učencev osnovne šole in tekoče transfere nepridobitnim organizacijam in ustanovam), zadolževanje ter druga področja poslovanja.

Računsko sodišče je o pravilnosti dela poslovanja Občine Trnovska vas v letu 2018 izreklo *mnenje s pridržkom*, ker občina ni poslovala v skladu s predpisi in pogodbenimi določili v naslednjih primerih:

* obrazložitve proračuna za leto 2018 niso popolne, obrazložitev splošnega dela zaključnega računa proračuna za leto 2018 in poročilo o doseženih ciljih in rezultatih nista popolna, poročilo Polletna realizacija proračuna Občine Trnovska vas za leto 2018 ni popolno, župan ni poročal občinskemu svetu o izvršenih prerazporeditvah proračunskih sredstev v drugem polletju 2018;
* sklenila je najemno pogodbo za nedoločen čas na podlagi metode neposredne pogodbe (izplačilo v letu 2018 v znesku 1.346 evrov);
* ponudbe, ki je presegala zagotovljena sredstva v proračunu, ni izločila kot nedopustne (izplačilo v letu 2018 v znesku 107.225 evrov), postopek javnega naročila ni vodila na način, da bi z njim zagotovila gospodarno in učinkovito porabo javnih sredstev in uspešno dosegla cilje svojega delovanja, določene skladno s predpisi, ki urejajo porabo proračunskih in drugih javnih sredstev;
* s sklenitvijo 2 pogodb je prevzela za skupaj 39.590 evrov več obveznosti, kot je imela zagotovljenih sredstev v proračunu občine;
* nepridobitni organizaciji na drugih področjih delovanja je dodelila in izplačala sredstva v skupnem znesku 800 evrov, ne da bi prej izvedla javni razpis in ne da bi prej sklenila pogodbo o dodelitvi sredstev;
* od javnega zavoda, katerega soustanoviteljica je, do 15. 1. 2019 ni pridobila podatkov o stanju njegove zadolženosti na dan 31. 12. 2018.

Računsko sodišče je Občini Trnovska podalo *priporočila* za izboljšanje poslovanja, ni pa zahtevalo predložitve odzivnega poročila, saj je občina med revizijskim postopkom, kjer je bilo mogoče, sprejela ustrezne popravljalne ukrepe za odpravo razkritih nepravilnosti oziroma ukrepe, ki bodo zmanjšali možnost nastajanja istovrstnih nepravilnosti v prihodnje.

Ljubljana, 22. julija 2020